text: Borgmester: Togbroen er unødvendig
  18 juli 2015 kl. 12.43
  Efter Venstre er kommet til regeringsmagten ser det ud til, at planerne om en ny togbro over Vejle Fjord bliver skrottet. Og det glæder Vejles borgmester.
  - Det er det vi har sagt hele tiden og det vi har kæmpet for. Så det er jeg utroligt glad for.
  Sådan lyder det lørdag fra vejles borgmester, Arne Sigtenbjerggaard (V), efter den nyudnævnte Trafikminister Hans Chr. Schmidt (V) i dag i Jyllandsposten siger, at en ny togbro over Vejle Fjord er så godt som skrottet.
  Togbroen har de seneste mange måneder været et stort politisk emne i den østjyske by, hvor flere borgere og politikere har været nervøse for, at en bro vil hægte Vejle by af, da det vil betyde færre tog der stopper på byens banegård.
  Også i valgkampen var broen et hedt emne, hvor Venstre lovede at skrotte planerne, hvis de kom til magten.
  Samtidig har rød blok, der står bag Togfonden hvor planerne om broen indgår, holdt fast i planerne, som de mener vil gøre det muligt at forbedre den kollektive trafik i hele Danmark, blandt andet med en togforbindelse til Billund fra Vejle.
  I klippet her kan du høre, hvad Arne Sigtenbjerggaard siger til de skrottede planer (varighed 0:32)
  